Leif Mikkelsen (LA), 2012-04-17:
Tak for det.
Igennem et stykke tid diskuterede vi en betalingsring, fordi regeringen og dens parlamentariske grundlag var optaget af at løse trængselsproblemerne i København.
Det har vi sådan set taget for pålydende, og derfor var jeg helt overbevist om, at der her i dag selvfølgelig ville være massiv støtte til sådan et forslag fra den her side af salen.
Men jeg kan så konstatere, at det måske alligevel ikke er en problemstilling, der optager dem så meget.
Nu da betalingsringen er faldet, bekymrer man sig ikke længere om trængslen.
Derimod kan vi konstatere, at de partier, der var betænkelige ved en betalingsring på grund af den gene, den ville give i København, sådan set er meget opmærksomme på at forsøge at løse problemet.
Så må jeg minde om, når der nu er blevet stillet detailspørgsmål om, hvad det skal koste, og om det kan lade sig gøre, at forslaget sådan set blot går på at pålægge regeringen at komme med en løsning på det problem, fordi det er regeringen, der sidder på det apparat, der kan lave alle de her beregninger på, hvad der kan lade sig gøre.
Så vi giver sådan set kun regeringen et godt råd om at komme med et forslag, der løser det problem, som de selv gennem måneder udbasunerede var alvorligt.
Der var endda citater med ministeren om, at han havde opgivet både at køre i taxa og ministerbil, han cyklede for bare at komme igennem København.
Og der var citater af den nuværende statsminister om, at vi jo ikke havde nogen forslag til løsninger af det, men at det kun var den nuværende regering, der interesserede sig for det problem.
Derfor var jeg jo helt sikker på, at de, der var så bekymrede over trængslen og udviklingen i trængslen, ville anstrengelse sig for at afdække enhver mulighed for at finde en løsning på det.
Nu kan jeg så forstå, at det skal i en kommission og undersøges.
Mens en betalingsring ikke skulle afvente en nærmere analyse, så skal det her det.
Det er fint, og jeg er spændt på, hvornår man så løfter sløret for, hvor langt man er i det analysearbejde af, hvad der kan lade sig gøre.
Vi peger på en privatfinansieret havnetunnel.
Det kunne også være et OPP-samarbejde.
Det er jo ikke afgørende.
Vi beder faktisk regeringen om, at komme med et bud på det.
Vi konstaterer, at der har været en række positive udtalelser fra en række potentielle investorer i Danmark om, at det ville være interessant at investere i infrastrukturen.
De samme har endog investeret i infrastruktur i udlandet, fordi den måde passer godt til at forvalte en kapital på.
Jeg synes, man skal tage dem på ordet og få afdækket til bunds, om det kun er i snak med pressen og ved højtidelige lejligheder, at de kan undre sig over, at det ikke er muligt i Danmark, men kun i udlandet.
Derfor mener vi faktisk, at det er nødvendigt at sætte fokus på den her problemstilling og give et forslag til løsning, hvis vi ellers er enige om, at de her trængselsproblemer er så store, og at de er stigende.
Det er nødvendigt, især hvis man ser på hele udviklingspotentialet for København og for de områder, som en østlig ringvej, ganske vist gravet ned, kunne servicere – hvis man skal tale om den udvikling.
Nu er der mange muligheder i det her.
Det kunne jo kombineres med underjordiske p-anlæg, altså intelligente betalingssystemer, som kunne være med til at finansiere det her.
Vi har jo ingen svar på det.
Når det lyder fra nogle ordføreres side, at det ikke kan lade sig gøre, at det her er et paradeforslag og ikke kan finansieres, så ved de det jo sådan set ikke.
Vi beder sådan set bare regeringen om at komme med et bud på og en analyse af, hvad der kan lade sig gøre for at komme videre ad den vej.
Jeg vil gerne takke dem, der har været positive, og så vil jeg udtale forundring over, at de, der har været så optaget af at løse problemet, nu pludselig er blevet negative over for løsninger, men nu har vi jo et udvalgsarbejde, hvor vi også kan bore lidt i, hvor langt man er kommet med analysearbejdet, og hvad vi kan forvente.
Så kan det også være, at stemningen hos nogle kunne ændre sig, at de bliver klogere og finder ud af, at de måske kan gå en tur i København og se, at det problem, som de selv har mindet om, og som vi kan finde citater om er et stort problem, sådan set ikke er løst endnu.
Vi står så åbenbart med to forskellige løsningsmodeller.
Den ene er faldet, og den anden er faktisk et rigtig godt forslag, som man desværre viger tilbage fra.
Jeg noterer mig dog, at ministeren ikke er tilbageholdende over for et OPP-samarbejde og for at finde andre løsninger.
Jeg vil gerne kvittere for den signalgivning og håber, at vi kan finde sammen om at finde en løsning og til bunds få afprøvet de her signaler, der er kommet fra forskellig side om finansieringsmuligheder. Når vi har fremsat det her forslag og peger på, at det bør finansieres ad anden vej end den traditionelle, er det jo, fordi ministeren ikke har lagt skjul på, at han mener, at hans kasse er tom, og at han dermed ikke kan finde penge til den her opgave her og nu, men først langt ude i fremtiden.
Jeg fornemmede ikke på den debat, der har været, at der sådan var en stemning for, at man helt skulle lade denne her problemstilling ligge, indtil der var nye penge i den kasse.
Det ville sådan set vare for længe.
Ellers var det i hvert fald en mærkelig diskussion, der var omkring betalingsringen, hvis det her skal ligge stille i så lang tid.
Så jeg synes faktisk, det er nødvendigt at få det forceret.
Så jeg vil gerne tage ministeren på ordet, at det er muligt at afsøge andre finansieringsformer.
Vi har sådan set ingen hellige køer i den sammenhæng.
Vi peger kun på en række muligheder.
Så tak for kommentarer og debat og opbakning fra dem, der nu har bakket det op og givet tilsagn om i udvalgsarbejdet at være villig til at stille nærgående spørgsmål, som vi så forhåbentlig få besvaret af ministeren.